stanford-oval/wikipedia huggingface dataset:
מותה של עזריה צ'מברלין
התפתחויות בפרשה לאחר הזיכוי

בשנת 1995, התקיימה חקירה שלישית בידי חוקר מקרי מוות, ג'ון לאוונדס, שעלו ממנה ממצאים לא מאומתים, מה שהותיר את התיק כבלתי פתור.
ביולי 2004, פרנק קוול, אסיר במלבורן, טען כי ירה בכלב דינגו בשנת 1980 ומצא תינוק בתוך פיו. לאחר ריאיון עם מר קוול בעניין, המשטרה החליטה לא לפתוח את התיק מחדש. הסיבה העקרית לכך הייתה טענתו שהוא תלש סרט מהכותונת של עזריה כהוכחה למעורבותו. אמנם, לינדי צ'מברלין הייתה בטוחה לחלוטין כי לא היה שום סרט על הכותונת.
טענתם של הצ'מברלינים שכלב דינגו לקח את עזריה התקבלה בתחילה בספקנות רבה בידי רבים. מספר גורמים הביאו לספקנות זו, ביניהם חוסר הידע על כלבי דינגו וטבע התנהגותם, והעובדה שחיה זו בדרך כלל נמצאת באזורים מרוחקים ולפיכך נצפית לעיתים רחוקות בידי האוסטרליים. חוסר ההיכרות עם זן הכלבים הזה, בצירוף הסברה כי הכלבים השייכים לו הם מאולפים, הביאו להשערה הרווחת כי כלבי דינגו אינם מסוכנים.[דרוש מקור]
דעת הקהל השתנתה בעקבות אירועים רבים של תקיפות על ידי כלבי דינגו, שרבות מהן התרחשו בשנות התשעים באי פרייזר שבחוף קווינסלנד, מקום המקלט האחרון לכלבי דינגו טהורים. הסברה כי כלבי דינגו מסוכנים מקובלת כיום ברבים, מה שהביא למסקנה שהתינוקת עזריה ככל הנראה נהרגה מתקיפת דינגו, ושגופתה נלקחה ונאכלה על ידו כליל.
אירוע בולט התרחש באפריל 1998: תינוקת בת שנה וחודש נתפסה בפיו של כלב דינגו, ונגררה משמיכת פיקניק במחנה טיולים שבוואדי פוינט. במקרה הזה, התינוקת נשמטה מפיו של הדינגו כאשר אביה התערב בנעשה.
במרץ 2012 נפתח התיק לחקירה מחדש. ביוני 2012 הכריזה חוקרת מקרי המוות כי מותה של עזריה צ'מבליין נגרם כתוצאה מתקיפת דינגו, ותעודת הפטירה שלה תוקנה בהתאם.
לקריאה נוספת

משפטים מפורסמים מאת פרנק מק'לין
הערות שוליים

↑  ג'יימס גורמן וכריסטין קינלי, הניו יורק טיימס, ושוב, זעקה באפלה, באתר הארץ, 9 במרץ 2012
↑  אורן דותן, ‏התיק נסגר אחרי 32 שנה: הדינגו באמת חטף את התינוק שלה!, באתר ‏מאקו‏, 12 ביוני 2012
↑  יונתן ארוך, דיני נפשות -  "זעקה באפלה״ - קולנוע בן יהודה ת״א, חדשות, 18 במאי 1989
האולורו
כלב דינגו
דימאש קודאיברגן

| --- | --- |

דימאש בשנת 2019
 לידה:  24 במאי 1994 (בן 30) אקטובה, קזחסטן קזחסטן
 שם לידה:  דינמוחמד קנטולי קודאיברגן
 מוקד פעילות:  אוקראינה אוקראינה איטליה איטליה ארצות הברית ארצות הברית בלארוס בלארוס הרפובליקה העממית של סין הרפובליקה העממית של סין צרפת צרפת קירגיזסטן קירגיזסטן קזחסטן קזחסטן רוסיה רוסיה
 תקופת הפעילות:  מ-2010
 מקום לימודים:  Kazakh National University of Arts 
 עיסוק:  זמר-יוצר • רב-נגן • דוגמן • שחקן
 סוגה:  מוזיקה עממית • פופ • מוזיקה קלאסית • מוזיקת עולם • פופ אופראי
 סוג קול:  סופרן, קונטרה-טנור, טנור,טנור בופו
 שפה מועדפת:  קזחית, אנגלית, רוסית, סינית 
 כלי נגינה:  קול • פסנתר • תופים • דומברה • גיטרה • מרימבה • אקורדיון • מקלדת אלקטרונית
 פרסים והוקרה:  Honoured Worker of Kazakhstan 
 האתר הרשמי
 פרופיל ב-IMDb
 
מנעד קולו של דימאש
דינמוחמד קנטולי קודאיברגן (בקזחית: Дінмұхаммед Қанатұлы Құдайберген; נולד ב-24 במאי 1994 באקטובה) הידוע בשם הבמה דימאש (בקזחית: Димаш, ‏Dimash) (את שם משפחתו הוא מאיית Kudaibergen) הוא זמר-יוצר ורב-נגן.
דימאש נודע, בין השאר על ידי זמרים ומפתחי-קול מכל רחבי העולם כבעל מנעד קול רחב ביותר המונה לפחות שש אוקטבות.
ביצירותיו, דימאש שילב את מוזיקת הפופ האופראי עם מוזיקת פופ עכשווית ומוזיקה קזחית מסורתית. בשנת 2016, הוא קיבל הצעת עבודה מבית האופרה בנור-סולטן כסולן, אך הוא סירב.
בשנת 2015, קודאיברגן זכה בתחרות המוזיקה הבלארוסית "סלביאנסקי באזאר" שנערכה בעיר ויטבסק. עקב זכייתו, קודאיברגן התפרסם בקרב מדינות ברית המועצות לשעבר. ב-2017 הוא הגיע למקום השני בתחרות המוזיקה הסינית "(Singer (2017" ובכך, זוכה לפרסום גם במדינות המזרח הרחוק.
קורות חיים > שנותיו הראשונות

דימאש נולד לקאנאט קודאיברגן, ממובילי המועצה האזורית לפיתוח התרבות בעיר אקטובה, ולסבטלנה אטבייבה, זמרת סופרן בבית האופרה בנור-סולטן, חברה בוועדה העירוני של העיר אקטובה לפיתוח החברתי-תרבותי בעיר ומנהלת סטודיו הילדים לאומניות "Saz".
הופעתו הראשונה של קודאיברגן על במה התרחשה בגיל שנתיים בתפקיד מינורי בהפקת תיאטרון מקומית. כשהיה בן שש, בשנת 2000, הוא זכה בתחרות הפסנתר הלאומית של קזחסטן.
קורות חיים > השכלה

קודאיברגן החל ללמוד שיעורי פיתוח קול ופסנתר כבר בגיל חמש, באולפן הילדים של המכללה האקדמאית למוזיקה באקטובה. בשנת 2009, קודאיברגן שיחק במחזמר, "כיתת אמן". בשנת 2014, הוא סיים את לימודיו בתחום המוזיקה הקלאסית במכון המוזיקה של אוניברסיטת "K. Zhubanov" באקטובה, ומשם החל ללמוד ולחקור את המוזיקה העכשווית (בעיקר ג'אז ופופ) באוניברסיטה הלאומית לאומניות בבירה הקזחית, נור-סולטן. קודאיברגן סיים את לימודיו ב-27 ביוני 2018. ב-18 ביוני 2020, סיים דימאש באותה האוניברסיטה תואר שני בהצטיינות יתרה באומנות קומפוזיציה.
דימאש מנגן על שבעה כלי נגינה: פסנתר, דומברה, תופים, גיטרה, מקלדת אלקטרונית, מרימבה, ואקורדיון.
דימאש דובר קזחית, רוסית, אנגלית ומנדרינית, אך הוא שר בשמונה שפות נוספות, דוגמת איטלקית, צרפתית, ספרדית, גרמנית, סרבית, טורקית, אוקראינית וקירגיזית.
קריירה > קריירה מוקדמת (2010–2014)

בשנת 2010, קודאיברגן זכה בתחרות השירה הקזחית "Sonorous Voices of Baikonur". שנתיים לאחר מכן, זכה בתחרות שירה קזחית נוספת, "Zhas Kanat" ובתחרות השירה האוקראינית "Oriental Bazaar". בשנת 2013, דימאש זכה בתחרות הקירגיזית "Meikin Asia".
בעקבות זכייתו בתחרות הקזחית "Zhas Kanat" בשנת 2012, דימאש התפרסם וקטף כותרות בכלי התקשורת הקזחים. באותה התחרות, דימאש היה הזוכה הראשון שזכה במספר הנקודות המקסימלי שניתן לקבל, 180 נקודות. באותה השנה, הוא פרסם את סינגל הבכורה שלו "Körkemim" (בקזחית: "Көркемім"), אותו כתב והלחין. בשנת 2013, דימאש הוזמן להופיע כזמר אורח בפסטיבל המוזיקה השנתי בעיר דניזלי, טורקיה.
בדצמבר 2014 זכה קודאיברגן בפרס הנוער הלאומי של קזחסטן, פרס "דארין".
קריירה > הופעות בינלאומיות (2015–2016)

בשנת 2015, קודאיברגן הוזמן להתחרות בתחרות השירה "Slavic Bazaar", שנערכה בעיר ויטבסק, בלארוס, לאחר שאחד ממארגני התחרות ראה את דימאש בהופעה חיה בקזחסטן. ב-13 ביולי באותה השנה, דימאש זכה בתחרות עם ציון שיא של 175 נקודות מתוך 180 נקודות אפשריות. עם ביצועים מקוריים לשירים "Blizzard Again", "Daididau", של הזמרת הרוסייה אלה פוגצ'ובה ולשיר של האמן הצרפתי, דניאל בלוויין "SOS d'un terrien en détresse", דימאש שבה את לבם של השופטים והקהל, וזכה לפרסום רב מהתקשורת הבינלאומית.
לאחר זכייתו בתחרות בבלארוס, דימאש החל להופיע בקביעות בתוכניות טלוויזיה קזחיות ובאירועים ציבוריים. דימאש הופיע ב"אקספו 2015", יריד לאומי שנערך בעיר מילאנו, איטליה, בפסטיבל הסרטים הבינלאומי לאירואסיה שנערך בעיר אלמטי בקזחסטן ובקונצרט האופרה של נור-סולטן בה נכח נשיא הרפובליקה העממית של סין, שי ג'ינפינג.
באוקטובר 2015, קודאיברגן נבחר לייצג את קזחסטן בפסטיבל שירי הטלוויזיה של איגוד השידור של אסיה שנערך בעיר איסטנבול, בטורקיה. בנובמבר באותה השנה, קודאיברגן הופיע בטקס הלאומי במרי, בירת תרבות ואומנות של העולם הטורקי, בטורקמניסטן.
בפברואר 2016, גרסתו של דימאש לשיר "Daididau" נבחרה על ידי איגוד השידור האירופי, לייצג את קזחסטן בתוכנית "מסביב לעולם תוך 80 דקות של מוזיקה" שהוקדשה ליום הרדיו העולמי לשנת 2016. במרץ באותה השנה, דימאש הופיע בארמון הקרמלין הגדול ביחד עם הוריו, לכבוד יום האישה הבינלאומי. במרץ ובאפריל, דימאש יצא לסיבוב הופעות עם התזמורת הסימפונית של קזחסטן, בערים וינה באוסטריה, מריבור בסלובניה ובבלגרד בסרביה.
מאפריל עד דצמבר 2016, קודאיברגן ערך את סיבוב ההופעות הראשון שלו ב-25 אזורים שונים בקזחסטן, לרגל 25 שנה לעצמאותה של קזחסטן. בנוסף, במהלך סיבוב ההופעות, דימאש הופיע גם בשתי ערים ברוסיה, קאזאן ואופה. סיבוב ההופעות שלו נקרא "Unforgettable Day", על שם השיר הראשי של סיבוב ההופעות.
ביולי 2016, דימאש הוזמן להשתתף בטקס הפתיחה של "Slavic Bazaar" בבלארוס. לאחר הופעתו, דימאש זכה להרים את דגל הפסטיבל. בשנת 2016 שימש גם כשופט בתחרות השירים לילדים "Bala Dausy 2016".
קודאיברגן הופיע בקונצרט "מחול דיווה" בנור-סולטן בו נכח נשיא קזחסטן, נורסולטן נזרבייב, באירוע של אונסק"ו בפריז, צרפת ובפסטיבל התרבות הטורקית בסיאול, קוריאה הדרומית, שם נכחו נשיא קוריאה הדרומית, נשיא קזחסטן, נשיא טורקיה, נשיא קירגיזסטן, נשיא אזרבייג'ן ונשיא טורקמניסטן.
קריירה > הפריצה בסין (2017)

בתחילת 2017, השתתף קודאיברגן בעונה החמישית של התכנית הסינית "(Singer (2017" לאחר שבמאי התחרות, הונג טאו, המליץ לדימאש להשתתף בתחרות. דימאש השתתף בתחרות כשהיה בן 22, מה שהפך אותו למתמודד הצעיר ביותר שניגש להשתתף בתחרות. לימים אמרה אמו של דימאש כי דימאש קיווה להגיע לשלב האמצעי של התחרות. בסופה של התחרות דימאש סיים במקום השני, והפסיד לזמרת מהונג קונג, סאנדי לאם.
קריירה > הפריצה בסין (2017) > מהלך התחרות

בפרק הראשון של התחרות קודאיברגן שר את השיר הצרפתי "SOS d'un terrien en détresse" וזכה במקום הראשון באותו הפרק. בעקבות הביצוע שלו, דימאש קטף כותרות עיתון רבות בסין, בקזחסטן ובצרפת.
הטלוויזיה הסינית כינתה את דימאש כגשר לשיתוף פעולה תרבותי קזחי–סיני. במהלך פרק 4, נפגש קודאיברגן עם המתאגרף, ג'קי צ'אן, שם דימאש סיפר כי צ'אן היה לו כדמות להערצה וחיקוי. קודאיברגן זכה בפרק 6 כששר את גרסתו לשיר הצרפתי "Adagio" של הזמרת לארה פביאן. לאחר ההופעה, דימאש זכה לשבחים מפיה של פביאן. סרט תיעודי על דימאש יצא לאקרנים לאחר שידור הפרק השביעי של התחרות.
בגמר התחרות, דימאש שר את השיר "A Tribute to MJ" וסיים את התחרות במקום השני.
עוד בימי התחרות, דימאש הופיע בשלל תוכניות טלוויזיה סיניות הכוללות את "Happy Camp" ואת "Come Sing with Me". בנוסף, דימאש הופיע בטקס פרסי המוזיקה של סין אשר נערך בשנגחאי, שם זכה בפרס "הזמר האסייתי הטוב ביותר".
קריירה > הפריצה בסין (2017) > לאחר התחרות

ב-27 ביוני 2017, קודאיברגן ערך את קונצרט הסולו הראשון שלו, "Bastau" (בעברית: "התחלה") בנור-סולטן. במהלך הקונצרט דימאש הופיע לצד זמרים רבים כגוון לורן וסופי אליס בקסטור.
ב-16 בספטמבר באותה השנה, במהלך הופעה בפסטיבל "גאקו", דימאש הגיע לתו רה באוקטבה השמינית, התו הגבוה ביותר אליו הגיע דימאש.
קריירה > המשך הקריירה בסין ובעולם (2018)

בשנת 2018, הופיע קודאיברגן בליווי של הפסנתרנים, וו מוי ומקסים מרביקה, בפסטיבל האביב השנתי "גאלה". בנוסף, דימאש שר באירוע הפתיחה של תחרות המוזיקה הסינית "Singer 2018" את השיר "Hello" של הזמר, ליונל ריצ'י. הוא הופע בתחרות מיס עולם לשנת 2018, ובפסטיבל הסרטים הבינלאומי של היינן, שם ביצע את השיר "My Heart Will Go On" של הזמרת סלין דיון.
קודאיברגן השתתף במחזמר "PhantaCity", שם תיפקד כשחקן הראשי וביצע את השירים "If I Never Breathe Again" ו-"When You Believe".
באותה השנה, דימאש ערך שלושה קונצרטים בערים פוג'ואו, שנג'ן ולונדון.
קריירה > הפריצה בארצות הברית (2019)

בינואר 2019, דימאש הצטרף לחבר השופטים של התחרות הסינית "Super–Vocal" כראש חבר השופטים של התחרות.
בפברואר באותה השנה, קודאיברגן השתתף בתחרות הכישרונות האמריקאית "The World's Best", שם הוצג לקהל האמריקאי כאיש בעל שש האוקטבות והאיש בעל מגוון הקולות הרחב בעולם. בשלב האודישן דימאש שר את השיר "SOS d'un terrien en détresse" ובשלב הקרבות שר את השיר "All by Myself" של סלין דיון. כאשר קודאיברגן הגיע לשלב חצי הגמר, הוא החליט לפרוש מהתחרות בטענה כי יש לתת הזדמנות לזמרים הצעירים יותר, היות שהמתמודדים עימם הוא התחרה בשלב חצי הגמר היו בטווח הגילאים 12–13.
ב-29 ביוני 2019, דימאש ערך את קונצרט הסולו השני שלו, "Arnau", באסטנה ארנה שבנור-סולטן. ההופעה שלו הצליחה למכור 40,000 כרטיסים מ-64 מדינות שונות.
במהלך אותה שנה, דימאש התחיל לשתף פעולה עם המלחין האוקראיני, איגור קרוטוי והוציא מספר שירים בשפה הרוסית, דוגמת "Love is Like a Dream" ו-"Know". בחודשים אוקטובר ונובמבר, דימאש התלווה לסיבוב ההופעות של קרוטוי והופיע בערים ניו יורק, דובאי, מינסק ודיסלדורף.
ב-5 בדצמבר 2019, זכה קודאיברגן בפרס "תגלית השנה" בטקס פרסי המוזיקה "ויקטוריה", הנחשבת למקבילה הרוסית של פרסי הגראמי.
ב-10 בדצמבר באותה השנה, דימאש ערך את קונצרט הסולו הראשון שלו בארצות הברית. ההופעה שלו מכרה 19,000 כרטיסים מ-63 מדינות שונות בעולם.
קריירה > 2020

בפברואר 2020, דימאש ערך את קונצרט הסולו השלישי שלו ביבשת אירופה, אך בעקבות מגפת הקורונה, מסע ההופעות הופסק.
עיסוקים נוספים > דוגמנות

דימאש שימש כדוגמן למותגי אופנה ולמגזיני סגנון חיים ואופנה. הוא הופיע על שערי המגזינים "Men's Health", "Southern Metropolis", "Starbox", "Easy", "L’Officiel Hommes", "Ivyplume", "Chic",
"Chic Teen" ו-"Elle".
בנוסף, הוא הופיע בתמונות המגזינים אחרים הכוללים את "Cosmopolitan" ואת "OnlyLady".
עיסוקים נוספים > משחק

קודאיברגן הופיע כשחקן במספר הפקות טלוויזיוניות בסין וברוסיה.
עיסוקים נוספים > שופט בתחרויות שירה

דימאש הוא אחד ממקימי תחרות השירה לילדים בקזחסטן "Kazah Baqytty Bala". בנוסף, הוא היה חלק מחבר השופטים בתחרויות "Bala Dausy" ,"Slavic Bazaar" ו-"Super Vocal".
פרסים והוקרה

"האמן הבינלאומי הפופולרי ביותר" (הרפובליקה העממית של סין, 2020)
"גרסת הכיסוי הטובה ביותר" (רוסיה, 2020)
"קונצרט הפופ בטוב ביותר" (קזחסטן, 2020)
"דמות השנה" (קזחסטן, 2020)
"האמן הבינלאומי הפופולרי ביותר" (הרפובליקה העממית של סין, 2019)
"זמר השנה" (רוסיה, 2019)
"הסולן הטוב ביותר במוזיקה הקלאסית" (רוסיה, 2019)
"תגלית השנה" (רוסיה, 2019)
"הזמר המשפיע ביותר" (הרפובליקה העממית של סין, 2018)
"האמן הטוב ביותר" (הרפובליקה העממית של סין, 2018)
"הזמר הבינלאומי הטוב ביותר" (הרפובליקה העממית של סין, 2017)
"זמר השנה" (הרפובליקה העממית של סין, 2017)
"אמן הפופ הטוב ביותר" (קזחסטן, 2016)
"אמן השנה" (קזחסטן, 2015)
דיסקוגרפיה > אלבומים

2016 – "Dimash Kudaibergen"
2019 – "iD"
דיסקוגרפיה > סינגלים > כמבצע

| --- | --- |
 2020 – ""Қайран елім"  2020 – "We are One"  2020 – "Across Endless Dimensions"  2020 – "嗨皮一下"  2019 – "有你"  2019 – "Couldn't Leave"  2019 – "Olimpico"  2019 – "Lay Down"  2019 – "Знай"  2019 – "戰爭與和平"  2019 – "Аққуым"  2018 – "Любовь уставших лебедей":  2018 – "永恒的意义"  2018 – "熱鬧星球"  2018 – "Screaming"  2018 – "重啟愛情"  2017 – "荊棘王冠"  2017 – "时光·沧海"  2017 – "Go Go Power Rangers"  2017 – "拿不走的记忆"  2017 – "Махаббат бер маған"  2015 – "Аққуым"  2015 – "Ұмытылмас күн"  2012 – "Көркемім"
דיסקוגרפיה > סינגלים > כפזמונאי

| --- | --- |
 2019 – "Әкешім-анашым"  2019 – "Stand Up"  2019 – "Give Me Your Love"  2018 – "Өкініш"  2017 – "戰爭與和平":  2017 – "Сөз соңы"  2017 – "Тәтті елес"  2017 – "Сәлем"  2015 – "Ұмытылмас күн"  2012 – "Көркемім"
פילמוגרפיה > סרטים תיעודיים על דימאש

2020 – "Dimash Show RISING" (הגרסה הקזחית)
2020 – "Dimash Show"
2019 – "DIMASH"
2017 – "Great Dimash"
2017 – "Dimash The Singer"
פילמוגרפיה > קולנוע

2020 – "Krutoy, Krutaya and the Coolest" (כשחקן משנה)
2019 – "1001 Nights, Territory of Love" (כשחקן משנה)
2018 – "PhantaCity" (כשחקן ראשי)
2017 – "My Boyfriend's A Superstar" (כשחקן ראשי)
פילמוגרפיה > טלוויזיה

2020 – "Arnau Kiev" (קייב, אוקראינה)
2019 – "Arnau Envoy" (ניו יורק, ארצות הברית)
2019 – "Saint Petersburg Solo Concert" (סנקט פטרבורג, רוסיה)
2019 – "Arnau" (נור-סולטן, קזחסטן)
2019 – "D-Dynasty Moscow" (מוסקבה, רוסיה)
2018 – "D-Dynasty Fuzhou" (פוג'ואו, הרפובליקה העממית של סין)
2017 – "D-Dynasty Changsha" (צ'אנגשה, הרפובליקה העממית של סין)
2017 – "Bastau" (נור-סולטן, קזחסטן)
הופעות > קונצרטים

| תאריך | שם המופע | מיקום | אולם | כמות צופים |
| --- | --- | --- | --- | --- |
| 10 בדצמבר 2019 | "Arnau Envoy" | ניו יורק, ארצות הברית | ברקליס סנטר | 19,000 |
| 29 בנובמבר 2019 | "Saint Petersburg Solo Concert" | סנקט פטרבורג, רוסיה | היכל הקרח | 13,000 |
| 18 באוקטובר 2019 | "WOW Arena Solo Concert" | סוצ'י, רוסיה | "וואו" ארנה | 3,000 |
| 29 ביוני 2019 | "Arnau" | נור-סולטן, קזחסטן | אסטנה ארנה | 40,000 |
| 19 בנובמבר 2018 | "London Solo Concert" | לונדון, הממלכה המאוחדת | The O2 | 2,800 |
| 27 ביוני 2017 | "Bastau" | נור-סולטן, קזחסטן | אסטנה ארנה | 30,000 |
הופעות > סיבובי הופעות

| סיבוב ההופעות "Arnau"> תאריך | סיבוב ההופעות "Arnau"> מיקום | סיבוב ההופעות "Arnau"> אולם | סיבוב ההופעות "Arnau"> כמות צופים |
| --- | --- | --- | --- |
| 11 במרץ 2020 | קייב, אוקראינה | ארמון הספורט של קייב | 7,000 |
| 9 במרץ 2020 | מוסקבה, רוסיה | מגה-ספורט ארנה | 14,000 |
| 7 במרץ 2020 | ריגה, לטביה | "Arena Riga" | 14,500 |
| 23 בפברואר 2020 | יקטרינבורג, רוסיה | אקספו יקטרינבורג | 5,000 |
| 20 בפברואר 2020 | קאזאן, רוסיה | "TatNeft Arena" | 10,500 |
| 16 בפברואר 2020 | קרסנודאר, רוסיה | "Basket-Hall Krasnodar" | 7,500 |
| סיבוב ההופעות "D-Dynasty"> תאריך | סיבוב ההופעות "D-Dynasty"> מיקום | סיבוב ההופעות "D-Dynasty"> אולם | סיבוב ההופעות "D-Dynasty"> כמות צופים |
| --- | --- | --- | --- |
| 23 במרץ 2019 | מוסקבה, רוסיה | ארמון הקרמלין הממלכתי | 6,000 |
| 22 במרץ 2019 | מוסקבה, רוסיה | ארמון הקרמלין הממלכתי | 6,000 |
| 19 במאי 2018 | שנג'ן, הרפובליקה העממית של סין | מרכז הספורט של אוניברסיטת שנג'ן | 19,500 |
| 5 בינואר 2018 | פוג'ואו, הרפובליקה העממית של סין | המרכז האולימפי "Haixia" | 13,000 |
| 16 בדצמבר 2017 | צ'אנגשה, הרפובליקה העממית של סין | המרכז הבינלאומי "Hunan" | 10,000 |
| סיבוב ההופעות "Unforgettable Day"> תאריך | סיבוב ההופעות "Unforgettable Day"> מיקום |
| --- | --- |
אפריל–דצמבר 2016: עשרים וחמש הופעות בערים שונות בקזחסטן ושתי הופעות בערים אופה וקאזאן ברוסיה.
ריצת מרתון

מרוץ המרתון ה־29 של הנחתים בוושינגטון, 31 באוקטובר 2004
רִיצַת מָרָתוֹן היא ריצה למרחק של 42.195 קילומטרים. מקור שמה של הריצה הוא באגדה עממית אודות פידיפידס, שליח אתונאי אשר רץ מהעיר מרתון ועד אתונה בשנת 490 לפנה"ס, על מנת להביא את בשורת הניצחון היווני נגד פרס בקרב מרתון, ומת מיד לאחר שמסר את הידיעה. כיום, הוועד האולימפי הבינלאומי מעריך את הדרך הקצרה ביותר משדה הקרב במרתון לאתונה ב-34.5 קילומטרים בלבד. דרך ארוכה יותר בין שתי הערים, שאורכה 40 קילומטרים, נבחרה באולימפיאדת אתונה (1896) בתור מסלולו של המרתון האולימפי הראשון.
בעדות ההיסטורית של הרודוטוס מופיע סיפור שונה, ולפיו פידיפידס נשלח מאתונה לספרטה על מנת להזעיק תגבורת בטרם החל הקרב, אך חזר משם בידיים ריקות. חישוב מרחק הריצה לפי הסיפור של הרודוטוס מראה שפידיפידס עבר כ-450 קילומטרים תוך מספר ימים.
בשנת 1908, מרחק ריצת המרתון נקבע באולימפיאדת לונדון ל-42.195 ק"מ זאת משום שהוחלט שרצי המרתון יתחילו את הריצה בטירת וינדזור על מנת שבני משפחת המלוכה יוכלו לצפות בפתיחת המרוץ. משום שהיה על הרצים לסיים את המרתון באצטדיון המשחקים, מרחק ריצת המרתון הסתכם ב-42.195 ק"מ, ושימש מאוחר יותר כתקן לריצות המרתון העתידיות.
היסטוריה

| --- | --- |
אולימפיאדה: מרחק (קילומטרים)
אתונה 1896: 40
פריז 1900: 40.26
סנט לואיס 1904: 40
אתונה 1906: 41.86
לונדון 1908: 42.195
סטוקהולם 1912: 40.2
אנטוורפן 1920: 42.75
מאז פריז 1924: 42.195
הרעיון של מרוץ המרתון הועלה לראשונה על ידי מישל בריאל שהציע להכליל אותו במשחקים האולימפיים הראשונים בעת החדשה שהתקיימו בשנת 1896 באתונה. יוזם המשחקים, פייר דה קוברטן, והמארגנים היוונים של האירוע קיבלו בהתלהבות את הרעיון.
אורכה של ריצת המרתון לא נקבע מלכתחילה, היות שהדגש הושם בעיקר על כך שכל הרצים יעברו את אותו המסלול. בשנים הראשונות של המשחקים האולימפיים השתנה המרחק בכל ארבע שנים - בכל אולימפיאדה על-פי המסלול שנקבע אד הוק. המוקדמות שנערכו ב-22 במרץ 1896 לקראת המשחקים האולימפיים באתונה היו למעשה מרוץ המרתון הרשמי הראשון שהתקיים, ובו ניצח כאלירוס ואסילאקוס בזמן של 3 שעות ו-18 דקות. ספירידון לואיס, שהגיע חמישי במרוץ זה, ניצח במרוץ שהתקיים במסגרת המשחקים ב-10 באפריל בזמן של 2:58:50 שעות, כולל עצירת ביניים בפונדק מקומי לשתיית כוס יין. מרוץ ראשון זה היה למרחק של 40 קילומטרים. בשש האולימפיאדות הבאות, מאולימפיאדת פריז (1900) ועד אולימפיאדת אנטוורפן (1920), התקיים המרוץ בשישה מרחקים שונים.
באולימפיאדת סנט לואיס (1904), התנאים בריצת המרתון היו קשים. הריצה התנהלה בדרך עפר בין הגבעות לאורך 40 קילומטרים ולוותה בעננים של אבק שהעלו הרכבים שליוו את הרצים. הטמפרטורה באותו היום הייתה חמה ועמדה על 32 מעלות צלזיוס ובנוסף הייתה רק תחנה לשתיית מים אחת במחצית הדרך. רק 14 רצים מתוך 32 הצליחו לסיים את הריצה. תומאס היקס שזכה בריצה נראה תשוש במהלכה ולכן קיבל מעוזריו ברנדי, חלבון ביצה ושתי מנות של סטריכנין (1 מיליגרם כל אחת), האסור בשימוש כיום, שסייעו לו לסיים את הריצה (מנה נוספת של סטריכנין יכלה להיות קטלנית עבורו). לאחר שחצה את קו הסיום הוא התמוטט. חלומו לזכות בריצה נגוז לאחר שראה שפרדריק לורז אף הוא מארצות הברית כבר הספיק לחגוג את "ניצחונו" ולהצטלם כאלוף האולימפי בריצת המרתון עם אליס רוזוולט בתו של נשיא ארצות הברית תאודור רוזוולט. מאוחר יותר התברר שלורז רימה בתחרות. לאחר ריצה של 14.5 קילומטרים הוא עבר לנסיעה ברכב עם מאמנו כ-17.7 קילומטרים עד שמכוניתם הפסיקה לעבוד. את יתרת הדרך עבר בריצה וניכנס ראשון לאצטדיון. לאחר שהתגלתה התרמית מדליית הזהב הועברה להיקס. להגנתו טען לורז שעשה זו כבדיחה עליה התנצל.
באולימפיאדת לונדון (1908) הוארך המרחק ונקבע שהמרוץ יחל בטירת וינדזור על מנת לאפשר לנכדי המלך לחזות בזינוק מחלונות הארמון. המסלול הסתיים באצטדיון האולימפי ואורכו הכולל היה 42.195 קילומטרים. בשנת 1921 אומץ מרחק זה על ידי התאחדות האתלטיקה הבינלאומית (IAAF) כמרחק הרשמי לריצות מרתון.
מאז תחילתם של המשחקים האולימפיים המודרניים, נוצרה מסורת לפיה מרוץ הגברים הוא האירוע הנועל את המשחקים, כאשר המרוץ מסתיים באצטדיון האולימפי זמן קצר לפני תחילת טקס הנעילה.
ביטול האיסור על השתתפות נשים

נשים לא הורשו להשתתף כלל במשחקים האולימפיים המודרניים. נשים שבקשו להירשם לריצות המרתון נדחו על הסף או באמתלות טכניות שונות. המתנגדים לריצת נשים טענו בין היתר שנשים לא מסוגלות לרוץ למרחקים ארוכים, ושריצה כזו עלולה לפגוע בפוריותן ולכן אין לאפשר אותה. בכל זאת, לאורך השנים בצעו את ריצת המרתון מספר נשים, אך הן נאלצו למצוא דרכים יצירתיות שיאפשרו להן לרוץ: חלקן רצו עצמאית במסלול מקביל לזה של הגברים, אחרות "הזניקו את עצמן" כשעה לאחר ההזנקה הרשמית; בשנת 1963 Merry Lepper ו– Lyn Carman הסתננו למרוץ והתנגדו לניסיונות להפסיק את ריצתן כשטענו שמותר להן לרוץ בשטח ציבורי. בובי גיב רצה במרתון בוסטון (הנחשב לאחד מהחשובים והפופולריים בעולם) שלוש שנים ברציפות אך לעולם לא בצורה רשמית. קיים תיעוד על נשים נוספות שרצו במרתונים אך בהיעדר רישום או מספר, תוצאותיהן לא תועדו ולא נחשבו רשמיות .
בשנת 1967, קתרין סווייצר (Kathrine Switzer) הצליחה להירשם למרתון בוסטון תחת השם K.V. Switzer, שלא הסגיר את מינה. היא קבלה את המספר 261, והחלה בריצה. זמן קצר לאחר מכן מנהל המרוץ זיהה אותה וניסה לחסום את דרכה ולקרוע מבגדיה את המספר, ודרש שתפסיק את הריצה, אלא שהאירוע כולו תועד במצלמות העיתונות וסווייצר השלימה את הריצה. אף על פי כן תוצאתה לא הוכרה בזמן אמת, והיא קבלה את ההכרה רק שנים מאוחר יותר. רק בשנות ה-70 נפתחו אט אט בפני נשים המרתונים באופן רשמי, וגם זאת רק לאחר עתירה שהגישה אחת מהרצות, נינה קוסצ'יק.
תחרויות

ברחבי העולם נערכות מאות תחרויות מרתון בכל שנה. תחרויות המרתון הנחשבות ביותר הן תחרויות סבב המרתונים המרכזיים העולמי הכוללות את מרתון טוקיו, ניו יורק, ברלין, לונדון, בוסטון, שיקגו, המרתון באליפות העולם באתלטיקה והמרתון במשחקים האולימפיים. המנצח והמנצחת בסבב המרתונים המרכזיים העולמי זוכים בפרס כספי של 500,000 דולר. בנוסף, התאחדות האתלטיקה הבינלאומית מעניקה תוויות למרתונים הבכירים בעולם לפי מספר קריטריונים, שהעיקרי בהם הוא איכות המשתתפים במרתון. ישנן שלוש תוויות: תווית זהב (Gold label), תווית כסף (Silver label) ותווית ארד (Bronze label). תווית הזהב היא הטובה ביותר, וכל המרתונים מסבב המרתונים המרכזיים העולמי הם בעליה. נוסף להם קיימים עוד מרתונים בעלי תווית הזהב, מהבולטים שבהם:
מרתון פריז
מרתון רוטרדם
מרתון דובאי
מרתון סביליה
מרתון טורונטו
מרתון אמסטרדם
מרתון פרנקפורט
עוד תחרויות מרתון נחשבות הן האליפויות היבשתיות במרתון, כחלק מהאליפויות היבשתיות באתלטיקה; אליפות אירופה, אליפות אסיה ואליפות אוקיאניה.
זמנים מיטביים ושיאי עולם

שיאי עולם לא הוכרו באופן רשמי על ידי IAAF עד ל-1 בינואר 2004. עד אז נחשבו התוצאות הטובות ביותר כ"זמנים מיטביים". כיום, על מנת שתוצאה תיחשב רשמית לשיא עולם, עליה להיות מושגת על מסלול המתאים לדרישות IAAF. עם זאת עדיין קיימים הבדלים משמעותיים בין מסלולי המרתון ה"רשמיים" - בגובהם יחסית לפני הים, במידת ההרריות, בסוג המשטח - כך שעדיין לא ניתן לבצע השוואה מדויקת בין תוצאות שהושגו במרוצים שונים. מקובל שהתוצאות הטובות ביותר מושגות במסלולים שטוחים, בגובה פני הים, בתנאי מזג אוויר נוחים ובסיוע מכתיבי קצב - רצים שתפקידם "למשוך" בתחילת הריצה את המועמדים לניצחון על מנת לשפר את התוצאות.
ב-6 במאי 2017 קבע אליוד קיפצ'וגה (קניה קניה) במסלול פורמולה 1 במונצה איטליה, בריצה למרחק של 42.195 ק"מ (המרחק הרשמי של ריצת מרתון), תוצאה של 2:00:25 שעות במסגרת פרויקט Breaking 2 (breaking2) של חברת נייקי, אך תוצאה זו לא אושרה כשיא עולם, מאחר שהיא נערכה בהקפות המסלול תוך שימוש במכתיבי קצב מתחלפים.
ב-12 באוקטובר 2019 הצליח קיפצ'וגה להפוך לאדם הראשון שרץ מרתון תוך פחות משעתיים (1:59:40) בווינה, אוסטריה, במסגרת פרויקט של חברת אינאוס, אשר גם במהלכו נעשה שימוש במכתיבי קצב מתחלפים, ולכן גם תוצאה זו לא היוותה שיא עולם.
זמנים מיטביים ושיאי עולם > שיא עולם

שיא העולם לנשים נקבע על ידי רות צ'פנגטיץ' (קניה קניה), ועומד על 2:09:57 שעות. הוא נקבע במרתון שיקגו ב-13 באוקטובר 2024.
שיא העולם לגברים נקבע על ידי קלווין קיפטום (קניה קניה), ועומד על 2:00:35 שעות. הוא נקבע במרתון שיקגו ב-8 באוקטובר 2023.
זמנים מיטביים ושיאי עולם > שיא ישראל

שיא ישראל לנשים נקבע על ידי לונה צ'מטאי-סלפטר ועומד על 2:17:45 שעות, נקבע במרתון טוקיו ב-1 במרץ 2020.
שיא ישראל לגברים נקבע על ידי מארו טפרי ועומד על 2:04:44 שעות, נקבע במרתון ולנסיה ב-1 בדצמבר 2024.